รัฐบาลไทย-ข่าวทำเนียบรัฐบาล-พม. เร่งช่วยเหลือผู้ด้อยโอกาสและประสบปัญหาทางสังคม ที่ จ.สุรินทร์ ลพบุรี และสกลนคร
วันอังคารที่ 22 พฤษภาคม 2561
พม. เร่งช่วยเหลือผู้ด้อยโอกาสและประสบปัญหาทางสังคม ที่ จ.สุรินทร์ ลพบุรี และสกลนคร
พม. เร่งช่วยเหลือผู้ด้อยโอกาสและประสบปัญหาทางสังคม ที่ จ.สุรินทร์ ลพบุรี และสกลนคร
วันนี้ (22 พ.ค. 61) เวลา 08.30 น.นางไพรวรรณ พลวัน รองปลัดกระทรวงการพัฒนาสังคมและความมั่นคงของมนุษย์เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 75/2561 เพื่อรับทราบปัญหาทางสังคม ที่เกิดขึ้นในแต่ละวัน และร่วมหาแนวทางการป้องกันและแก้ไขปัญหา โดยมีผู้บริหารและผู้แทนจากหน่วยงานในกระทรวง ร่วมการประชุม ณ ห้องประชุมชั้น 8 กระทรวงการพัฒนาสังคมและความมั่นคงของมนุษย์
จากกรณีเด็กชายวัย 11 ขวบ ร่างกายพิการนอนป่วยติดเตียง ช่วยเหลือตัวเองไม่ได้ มีปัญหาทางระบบประสาท การเคลื่อนไหวผิดปกติ สมองเหี่ยว อาศัยอยู่กับพ่อที่ป่วยเป็นโรคไตระยะสุดท้าย และพี่สาวที่ป่วยพิการทางสมอง นอนป่วยติดเตียงช่วยเหลือตัวเองไม่ได้ มีเพียงผู้เป็นแม่ที่ทํางานหารายได้จุนเจือครอบครัวเพียงคนเดียว ครอบครัวมีฐานะยากจน ไม่มีเงินเพียงพอค่ารักษาพยาบาล ที่จังหวัดสุรินทร์ และกรณีหญิงชราวัย 71 ปี ชาวจังหวัดสุพรรณบุรี ป่วยเป็นโรคมะเร็ง นอนรักษาตัวอยู่ที่โรงพยาบาลแห่งหนึ่งในจังหวัดลพบุรี และต้องนําหลานที่ป่วยเป็นโรคออทิสติก มาเลี้ยงดู เนื่องจากอาศัยอยู่กันเพียงลําพัง ซึ่งหลานเคยถูกพ่อเลี้ยงทําร้ายร่างกายตั้งแต่อายุเพียง 3 เดือน โดยการจับ กดน้ํา ทําให้สมองขาดออกซิเจน ครอบครัวมีฐานะยากจน ที่จังหวัดลพบุรี นั้น ได้กําชับให้ทีม One Home ทั้ง 2 จังหวัด ได้แก่ สุรินทร์ และลพบุรี เร่งลงพื้นที่เพื่อตรวจสอบข้อเท็จจริง และประเมินทางสังคมของทั้ง 2 ครอบครัวดังกล่าว เพื่อให้การช่วยเหลือในเบื้องต้นตามภารกิจด้านเด็ก ผู้สูงอายุ และคนพิการ ของกระทรวง พม. พร้อมมอบสิ่งของเครื่องใช้ที่จําเป็น อีกทั้ง ประสานหน่วยงานที่เกี่ยวข้องช่วยเหลือดูแลในเรื่องการรักษาพยาบาลอาการป่วยผู้ที่ป่วยทั้งหมดอย่างใกล้ชิด รวมทั้งให้คําแนะนําในเรื่องสวัสดิการสังคม เพื่อขอรับสิทธิตามกฎหมายตามความเหมาะสม พร้อมให้คําแนะนําปรึกษาแก่ครอบครัวในเรื่องการส่งเสริมการประกอบอาชีพ เพื่อสร้างรายได้ที่เพียงพอและมั่นคง ในระยะยาว พร้อมร่วมกันหาแนวทางการช่วยเหลือในระยะยาวต่อไป
อีกกรณีชายหนุ่มวัย 26 ปี ที่ป่วยเป็นโรคซึมเศร้า เกิดอาการคลุ้มคลั่งใช้อาวุธมีดจี้คอลูกชายวัย 4 ขวบ เนื่องจากเกิดภาวะเครียดที่เพิ่งเลิกรากับภรรยา ที่จังหวัดสกลนคร นั้น ได้กําชับให้พัฒนาสังคมและความมั่นคงของมนุษย์จังหวัดสกลนคร (พมจ.สกลนคร) พร้อมทีม One Home เร่งลงพื้นที่ตรวจสอบข้อเท็จจริงและประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจด้านเด็กของกระทรวง พม. พร้อมเร่งเยียวยาฟื้นฟูสภาพจิตใจเด็กชายอย่างใกล้ชิดโดยด่วน เพื่อให้เด็กสามารถกลับไปใช้ชีวิตในสังคมได้อย่างปกติสุข ทั้งนี้ ทางกระทรวง พม. มีบ้านพักเด็ก และครอบครัวจังหวัดสกลนคร พร้อมให้การช่วยเหลือคุ้มครองสวัสดิภาพตามพระราชบัญญัติคุ้มครองเด็ก พ.ศ. 2546
สําหรับการติดตามความช่วยเหลือผู้ด้อยโอกาสและประสบปัญหาทางสังคมตามภารกิจกระทรวง พม. มีดังนี้ กรณีหญิงสาววัย 19 ปี เป็นเด็กเรียนดี ทํางานเลี้ยงดูครอบครัว แต่ถูกชายเมายาเสพติดฟันขาเกือบขาด ทําให้ ไม่สามารถเดินได้ ที่จังหวัดตาก นั้น ทางทีม One Home ได้ลงพื้นที่เยี่ยมบ้านและให้กําลังใจ พร้อมมอบเครื่องอุปโภคบริโภค และเงินช่วยเหลือ รวมทั้งให้คําแนะนําเรื่องสิทธิประโยชน์สําหรับผู้พิการ เบี้ยยังชีพผู้พิการ และเบี้ยยังชีพผู้สูงอายุแก่ผู้เป็นพ่อ ภายหลังการพักฟื้นให้การช่วยเหลือเรื่องการเล่าเรียนฟรี และประสานงานหน่วยงานที่เกี่ยวข้องช่วยเหลือเรื่องการเดินทางในการรักษาพยาบาล และติดตามผลการรักษาอย่างต่อเนื่อง
ทั้งนี้ หากประชาชนพบเห็นหรือประสบปัญหาทางสังคม สามารถขอความช่วยเหลือได้ที่ศูนย์ช่วยเหลือสังคม สายด่วน 1300 ตลอด 24 ชั่วโมง ซึ่งกระทรวง พม. พร้อมประสานหน่วยงานที่เกี่ยวข้องเพื่อดําเนินการช่วยเหลือต่อไป